Diari Oficial de la Generalitat Valenciana


Sumari del DOGV 8219, del 24-01-2018 (2018/362)

RESOLUCIÓ de 15 de gener de 2018, del director general de Relacions amb les Corts, per la qual es publica el Conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Torrevieja per a actualitzar i donar continuïtat al funcionament de l'oficina PROP mixta al municipi de Torrevieja.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8219

Data del DOGV
:   24-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/362


Data del document
:   15-01-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Torrevieja

RESOLUCIÓ de 15 de gener de 2018, del director general de Relacions amb les Corts, per la qual es publica el Conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Torrevieja per a actualitzar i donar continuïtat al funcionament de l'oficina PROP mixta al municipi de Torrevieja. [2018/362]  
La Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Torrevieja han subscrit, el dia 14 de novembre de 2017, el conveni per a actualitzar i donar continuïtat al funcionament de l'oficina PROP mixta al municipi de Torrevieja, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 12 de gener de 2018 i número 19/2018, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 15 de gener de 2018.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat (Conselleria de Transparència, Responsabilitat Social, Participació i Cooperació) i l'Ajuntament de Torrevieja per a actualitzar i donar continuïtat al funcionament de l'oficina PROP mixta en el municipi de Torrevieja (Alacant).  
  
València, 14 de novembre de 2017  
  
REUNITS  
  
D'una part, Manuel Alcaraz Ramos, conseller de Transparència, Responsabilitat Social, Participació i Cooperació, en virtut de nomenament pel Decret 8/2015, de 29 de juny, del president de la Generalitat i actuant en nom i representació de la Generalitat, de conformitat amb els articles 17.f i 28.g, de la Llei 5/1983, de 30 de desembre, del Consell, i facultat expressament per a la firma del present conveni per acord del Consell, de data 1 de setembre de 2017.  
  
D'una altra part, José Manuel Dolón García, alcalde president de l'Ajuntament de Torrevieja en nom i representació del mateix ajuntament, especialment facultat per a aquest acte en virtut de les atribucions que li confereix l'article 124 de la Llei 7/1985, de 2 d'abril, reguladora de les bases de règim local, i del Decret de l'Alcaldia Presidència de data 10 de maig de 2017.  
Les parts intervenen en virtut dels seus respectius càrrecs, i en l'exercici de les facultats i atribucions que tenen concedides, es reconeixen mútuament capacitat i legitimació per a subscriure el present conveni i  
  
  
EXPOSEN  
  
La Generalitat, a través de la Conselleria de Justícia i Administracions Públiques, i l'Ajuntament de Torrevieja, van firmar l'any 2009 el conveni per a l'obertura de l'Oficina PROP en aquest municipi (DOGV 6053, 9 de juliol), van posar així a disposició de la descentralització funcional de serveis que suposen les oficines PROP els elements d'infraestructura, materials i personals necessaris per a l'òptim exercici de les comeses assignades a aquests oficines, i hi van integrar també els serveis que ofereix aquella corporació.  
En els huit anys transcorreguts des de la firma de l'anterior conveni, s'han produït canvis normatius que afecten el funcionament de les oficines PROP, en particular, el Decret 191/2014, de 14 de novembre, del Consell pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat (DOGV 7406, 19 de novembre), així com la publicació del conveni marc entre l'Administració General de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana, mitjançant una Resolució de 18 de juny de 2015, de la directora general del Secretariat del Consell i Relacions amb les Corts (DOGV 7752, 19 de juny), que substitueix l'anterior, de 2007.  
  
Després d'aquests anys de cooperació, conscients del valor aportat per la constitució de l'oficina PROP mixta que des del seu inici ha atés més de 300.000 persones, les modificacions en l'atenció a la ciutadania i en la gestió de les oficines introduïdes per la normativa mencionada i els reptes que s'han d'afrontar en l'aplicació de la recent legislació en matèria de règim jurídic i procediment administratiu del sector públic, els pilars dels quals estan formats per la Llei 39/2015, d'1 d'octubre, del procediment administratiu comú de les administracions públiques i la Llei 40/2015, d'1 d'octubre, de règim jurídic del sector públic i Llei (BOE 236, 2 d'octubre), ambdues administracions han decidit renovar i impulsar aquesta col·laboració per a recolzar-se mútuament en la consecució de la nova administració pública que conformen aquestes lleis.  
  
El present conveni és, per tant, una manifestació patent de la voluntat comuna de l'Administració local i autonòmica de continuar acostant-se a la nostra ciutadania, desconcentrant o descentralitzant les seues funcions i de seguir esforçant-se per renovar, actualitzant-la, la col·laboració interadministrativa, i contribuir així al nou concepte i realitat pràctica de prestació dels serveis públics.  
El Decret 191/2014 preveu en l'article 9 les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Aquestes oficines podran ser pròpies de la Generalitat o mixtes.  
Segons estableix l'esmentat decret, les oficines PROP mixtes són les compartides per la Generalitat i una entitat local, i es poden, per tant, prestar serveis corresponents a ambdues administracions. La creació de les oficines PROP, quan siguen mixtes, es durà a terme per mitjà de la firma d'un conveni amb l'entitat local corresponent.  
En atenció de totes aquestes consideracions, ambdues parts acorden subscriure el present conveni, que es regirà per les següents:  
  
  
ESTIPULACIONS  
  
Primera. Objecte  
1. L'objecte del conveni és actualitzar i donar continuïtat al funcionament de l'oficina PROP mixta de Torrevieja.  
2. La Generalitat manifesta el propòsit de col·laborar amb l'Ajuntament de Torrevieja amb tal objecte. En efecte, a través d'aquesta oficina es portarà a efecte la desconcentració de serveis de la Generalitat integrant-los amb els serveis municipals més rellevants.  
  
Segona. Obligacions de la Generalitat  
1. Són obligacions generals de la Generalitat derivades del compliment del present conveni:  
a) Aportar a aquesta oficina els recursos humans necessaris per a la prestació dels seus serveis d'informació general, així com d'informació relativa a l'estat de la tramitació d'expedients iniciats a instància de part el destinatari del qual siga la Generalitat.  
b) Dotar aquesta oficina PROP de la infraestructura de comunicacions necessària per a garantir l'accés a les bases de dades de la Generalitat.  
c) Realitzar la instal·lació i manteniment dels programes i bases de dades de la Generalitat necessaris per a l'atenció a la ciutadania, en especial el que es descriu en el número 2, següent, d'aquesta estipulació.  
  
d) Dotar el seu personal de mitjans informàtics (ordinadors personals) necessaris, propietat de la Generalitat, per a la prestació òptima del servei d'atenció a la ciutadania en l'oficina PROP.  
e) Dotar aquestes oficines d'un Punt DOGV consistent en un lloc de lliure accés per a la consulta del Diari Oficial de la Generalitat Valenciana (DOGV).  
f) Dotar aquesta oficina de fotocopiadora d'ús públic.  
2. La Generalitat facilitarà el Sistema de Gestió d'Esperes, programari que permet organitzar i dirigir els ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer:  
- La situació en temps real de l'atenció presencial, mostrant dades sobre els serveis més consultats, etc., de manera que poden dissenyar-se els llocs d'atenció a la ciutadania de la millor forma possible.  
  
- Estadístiques sobre l'atenció presencial del tipus: nombre de ciutadans i ciutadanes atesos, temps emprat en l'atenció i temps que han esperat per a ser atesos; temes sobre informes estadístics, tant globals per ciutadans o ciutadanes atesos, com per llocs d'atenció i temes atesos.  
Són elements del sistema:  
a) Punt autodispensador de tiquets  
La seua funció és la de rebre i adreçar la ciutadania als llocs d'atenció corresponents, d'acord amb el tipus de tràmit sol·licitat.  
  
Per a això, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. Aquest ordinador inclourà un programari que actua com a «dispensador de tiquets virtual».  
b) En la zona d'espera se situarà una pantalla de televisió per a visualització d'informació multimèdia així com visualització dels torns i números cridats en el sistema.  
c) En cada lloc es comptarà amb un programa integrat en el sistema d'esperes, que permet cridar el següent tiquet, veure les persones en espera, finalitzar l'atenció, reenviar persones d'un servei a un altre, etc.  
  
Tercera. Obligacions de l'Ajuntament de Torrevieja  
Són obligacions de l'Ajuntament de Torrevieja:  
a) Proporcionar els elements relacionats amb la imatge corporativa que inclourà senyalització, tant exterior com interior.  
b) Aportar a l'oficina el mobiliari necessari per a la prestació adequada del servei.  
c) Destinar una dependència en plaça de la Constitución núm. 2-3 a Torrevieja, per a la posada en funcionament de l'oficina PROP mixta. Així mateix, realitzarà l'obra civil corresponent per al seu funcionament incloent les instal·lacions de cablejat estructurat i infraestructura de comunicacions per a tots els llocs ubicats en l'oficina i per a l'accés a les bases de dades municipals.   
d) Designar, almenys, un funcionari o funcionària que atenga les tasques d'informació municipal i registre de documents per a la qual cosa caldrà ajustar-se al que disposa el Decret 191/2014, del Consell, que regula el registre d'entrada i eixida d'escrits i la Resolució de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració General de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana, tenint en compte la Llei 8/2006, de 14 de juliol, per la qual s'estableix l'aplicació al municipi de Torrevieja del règim d'organització dels municipis de gran població.  
  
e) Designar el personal funcionari que considere necessari per a dur a terme la gestió dels procediments municipals.  
f) Dotar el seu personal propi dels mitjans informàtics necessaris per a la prestació òptima del servei.  
g) Assumir les despeses corrents que genere el funcionament de l'oficina, que són: llum, aigua, comunicacions, telefonia, neteja, seguretat, ascensors, si és el cas, i qualsevol altre necessari per al seu manteniment.  
  
Quarta. Obligacions conjuntes. Horari general de l'oficina PROP mixta de Torrevieja  
La Generalitat i l'Ajuntament de Torrevieja, segons el que estableix l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en el present conveni.  
En aplicació del dit article, l'horari d'atenció al públic de l'oficina PROP mixta de Torrevieja es fixa de dilluns a divendres de 09.00 a 14.00, i pot ser modificat per acord de la Comissió Mixta Paritària prevista en l'estipulació quinta del present conveni.  
L'horari es podrà consultar en el portal corporatiu de la Generalitat i en el servei d'informació 012. També estarà indicat en la porta d'entrada de l'oficina.  
  
Cinquena. Seguiment del conveni. Comissió mixta paritària   
La Generalitat i l'Ajuntament de Torrevieja acorden estudiar les pautes que s'han de seguir per a la materialització d'aquest projecte, es fixaran les actuacions a realitzar per a l'execució del conveni així com dels retards i incidències que es puguen presentar durant l'execució del conveni. Amb aquest fi, es constituirà una comissió mixta de seguiment i control integrada per representants d'ambdues parts designada, respectivament, per la persona titular de la Sotssecretaria de la Conselleria de Transparència, Responsabilitat Social, Participació i Cooperació i per la persona titular de l'Alcaldia de l'Ajuntament de Torrevieja.  
La comissió mixta remetrà una còpia de les actes, acords i informes que emeta en desplegament i execució de les seues funcions al servei competent en matèria d'atenció a la ciutadania en l'Administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts que el subscriuen. Per tant, l'aplicació i execució d'aquest conveni, inclou per a això tots els actes jurídics que pogueren dictar-se per a executar-lo i desplegar-lo, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Duració i extinció  
1. El present conveni produirà efectes a partir del dia de la seua firma i tindrà una duració de quatre anys. Abans de la finalització d'aquest termini, les parts podran acordar la pròrroga unànimement per un període addicional de quatre anys.  
2. Aquest conveni s'extingirà per les causes següents:  
a) El transcurs del termini de vigència del conveni sense haver-se'n acordat la pròrroga, o una vegada haja transcorregut.  
b) L'acord unànime de tots els firmants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos a la data en què es preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora podrà notificar a la part incomplidora un requeriment perquè complisca en un determinat termini amb els compromisos que es consideren incomplits. Aquest requeriment també serà comunicat a la comissió de seguiment i control de l'execució del conveni.  
Si transcorregut el termini indicat en el requeriment persistira l'incompliment, la part que el va dirigir notificarà a l'altra part la concurrència de la causa d'extinció per resolució i s'entendrà resolt el conveni.  
  
e) Per decisió judicial declaratòria de la nul·litat del conveni.  
3. El compliment i l'extinció del conveni donarà lloc a la liquidació. En el supòsit d'extinció del conveni una vegada iniciat per alguna de les causes assenyalades en les lletres c o d de l'apartat anterior, serà la comissió prevista en l'estipulació quinta la que, mitjançant un acord adoptat a aquest efecte, determinarà el mode de finalització de les actuacions en curs de la manera menys onerosa per a les parts afectades.  
  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 4.1.c del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, i queda, per tant, fora del seu àmbit d'aplicació, sense perjuí de l'observança dels principis d'aquella llei per a resoldre els dubtes i llacunes que pogueren presentar-se, i es regeix, en conseqüència, per les seues pròpies clàusules i, supletòriament, per les normes generals del dret administratiu.  
En especial, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les bases del règim local, fonamentalment el seu article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de Règim Local (articles 61 a 71) i, amb caràcter supletori, als articles 47 a 50, del títol II de la Llei 40/2015, mencionada i a la resta de la normativa que resulte aplicable.  
  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i execució del present conveni hauran de resoldre's per acord entre les parts en el si de la comissió prevista en l'estipulació quinta; no obstant això, les qüestions litigioses que pogueren sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de Protecció de Dades de Caràcter Personal en les actuacions que es despleguen en execució del present conveni serà el previst en la Llei orgànica 15/1999, de 13 de desembre, de protecció de dades de caràcter personal i en la seua normativa de desplegament.  
2. Les parts vetlaran pel compliment del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
  
Desena. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
  
I en prova de conformitat amb tot el que s'ha exposat, firmen els compareixents el present conveni en doble exemplar en el lloc i la data indicats.  
  
El conseller de Transparència, Responsabilitat Social, Participació i Cooperació: Manuel Alcaraz Ramos.  
L'alcalde president de l'Ajuntament de Torrevieja: José Manuel Dolón García.